City Power-werkers aangehou ná kragprobleme in Alexandra | Netwerk24
04 Julie 2020 22:33
Isaac Mangena, woordvoerder van City Power, sê herstelwerk is in die gebied gedoen, maar dié voorval sal nou weer tot vertragings lei.
Die werkers is glo gyselaar gehou deur inwoners van Sesde Laan, waar mense al twee weke sonder krag is nadat 'n mini-substasie ontplof en gebrand het.
Mangena sê hulle vermoed die gyselaarsdrama het te doen met die frustrasies van die mense weens hul kragprobleme.
Die Johannesburgse metropolisie (JMPD) is ingeroep om die situasie te ontlont en die mense is vrygelaat.
Hoewel niemand beseer is nie, het City Power sy spanne vir eers aan Alexandra onttrek tot hy seker is dat hulle veilig sal wees in die gebied.
Plaaslike raadslede en die streeksdirekteur is volgens Mangena oor die voorval ingelig.
Hy het 'n beroep op kalmte gedoen en vir geduld gevra, aangesien hulle baie kragonderbrekings moet hanteer in die winter.
Die gemeenskappe is ook gewaarsku dat die soort ontwrigtings die herstelwerk sal vertraag.
Kragtoevoer van die Vasco da Gama-substasie sou na verwagting teen Saterdagmiddag weer herstel wees.